遊朱勔家園
作者：劉子翬
朝代：宋

paragraphs: 晨暉麗丹楹，翼翼侔帝居。
向來堂上人，零落烟海隅。
聯翩際時會，振跡皆刑餘。
閨帷尚帝主，皁隸乘軒車。
流威被東南，生殺在指呼。
樓船載花石，里巷無袴襦。
至今江左地，風雲亦嗟吁。
叨榮已過量，受禍如償逋。
荒凉戟門路，尚想冠蓋趨。
客舸維岸柳，鄰人罾池魚。
徘徊極幽觀，曲折迷歸途。
夜月扃綺戶，春風散羅裾。
繁華能幾時，喪亂實感予。
曹鄶予何譏，此曹真人奴。